ཕ་ཡུལ་གཟུགས་ཐང་མ་མེད་པས་མི་ཚེ་གང་བོར་དཀའ་སྡུག་དང་ནད་གཞིས་མནར་གཅོད་ཉིས་བརྩེགས་བཏང་བས་ཚེ་ཐུང་དེ་འདྲ་ཞིག་ལས་མ་བྱུང་བའི་རྒྱུ་མཚན་ཡང་དེར་ཐུག་ཡོད་ཀྱི་རེད།དེ་སྔོན་གློ་ནད་དང་འབམ་གྲུམ་ན་མྱོང་བ་དང་སྨན་ཁང་དུ་ཐེངས་ཤས་ལུས་མྱོང་མོད།དེ་དུས་ཕྲུ་གུ་ལ་ལྟ་སྐྱོང་བྱེད་མཁན་མེད་པས་ཨ་མ་ནད་གཡོག་ལ་འགྲོ་ཐབས་མེད་པ་དང་མི་གཞན་དག་ཀྱང་གླ་ཐབས་བྲལ་བས་ནད་གཞི་ཅི་ཙམ་ལྕི་ཡང་རང་གཡོག་རང་གིས་རྒྱུག་རྒྱུ་ལས་འོས་མ་མཆིས་ལ།ན་ནིང་དབྱར་ཁ་གཞིས་འཁོར་དང་བསྟུན་ཕ་མ་གཉིས་ཀ་དབུས་གཙང་གི་གནས་རྟེན་ཁག་མཇལ་བར་ཁྲིད་ཀྱང་ཉིན་ཉི་ཤུ་ལྷག་ཙམ་འགྲོ་སྐབས་ལོག་རྒྱུར་བྲེལ་བས་ཧུ་ལམ་གཉིད་ཀྱང་ཡག་པོ་མི་ཁུག་སྟོན་ཁ་སྨན་ཁང་དུ་ཉིན་ཉི་ཤུ་ལྷག་ཙམ་ལུས་རིང་སྔོན་ལ་ནད་གཞི་གཙོ་བོ་གང་ཡིན་རྩད་མ་ཆོད་པས་ཉེན་ཁའི་གནས་སུ་བསྐྱལ་ནའང་སྨན་པས་སྨན་བཅོས་ང་བརྟག་དཔྱད་ཟུང་འབྲེལ་བྱས་ཏེ་མཐར་དྲག་ངོ་སྟོན་སྐབས་སྟོན་ལས་ཀྱི་རྡིག་འཁེལ་གྱི་ཡོད་པས་སྨན་ཁང་དུ་ལྷོད་པོར་སྡོད་གནས་མེད་པར་ལམ་སང་སྨན་ཁང་ནས་ཐོན་པ་དང་།ཁྱིམ་དུ་བསླེབས་ནས་ཀྱང་ཁོ་བོས་ངལ་གཡོ་ཡག་པོ་རྒྱག་དགོས་པའི་ཁ་ཏ་ཇི་ལྟར་བྱས་ནའང་གང་ལྟར་བཙས་མ་དངོས་སུ་བརྔ་མ་ཐུབ་ནའང་རྔ་མཁན་ཚོའི་ལྟོ་ཆས་སྐོལ་རོགས་དང་ལྕོགས་རྒྱག་རོགས་ལ་འགྲོ་རྐྱང་བྱས་སོང་བས།ཕ་ལ་མཚོན་ན་གསོན་པོར་སྡོད་པ་ནི་ལས་ཀ་དང་ཁྱིམ་ཚང་གི་དོན་དུ་ཁོ་ན་ཡིན་པ་ལས་ལོངས་སྤྱོད་དང་བདེ་ཐང་གི་ཆེད་དུ་ནི་ཡིན་བཟོ་མི་འདུག